Rohr vezérezredest a keleti fronton harcoló 1. hadsereg vezetésével bízták meg, amelynek parancsnokát, Arz Artúr vezérezredest a Monarchia vezérkari főnökévé nevezték ki. Arz tábornok 1917. február végén adta át a hadsereg parancsnokságát Rohrnak. Feladata a székelyföldi hadműveletek irányítása, a román hadsereg teljes kiszorítása, a románokat támogató orosz haderő semlegesítése és Erdély határainak biztosítása volt. 1917. július 22-én a Kerenszkij-offenzíva keretében az orosz és a román hadsereg Iași és Foksány felől egyesült támadást intézett a székelyföldi osztrák–magyar és német erők ellen. Rohr 1. hadserege és Mackensen 9. német hadserege augusztus 1-jén csak visszavonulás árán tudták megállítani a betörést (Lásd: mărăști-i csata). Augusztus 6-án a román Vrancea tartomány felé indítottak ellentámadást (Lásd: mărășești-i csata) A szeptemberig elhúzódó csaták nyomán a háború román államterületre tevődött át. December 15-én az orosz kormány fegyverszünetet kért, Románia magára maradt.